정조 21년 · 목
平安監司朴宗甲狀啓以爲道內未錄啓諸囚文案臣細加詳閱平壤庶尹洪樂正順安縣令沈誠之孟山縣監金基豊差定參査官眼同商確寧遠罪人朴尙七等五名則實因端的詞證俱備論以法理無一參恕故枚擧供招附陳淺見開錄于後外此罪人四名或獄案未具或行檢屬耳錄啓與稟處間姑不可遽議待完決追後登聞計料寧遠罪人朴尙七踢壓其妻崔召史卽地致死甲寅九月二十八日囚初檢傷處仰面則兩眼睛微突右頰腮有血癊處長六寸廣三寸五分下廣二寸五分肉色靑黑右耳有血癊處長二寸一分廣二寸色靑黑頷頦下右邊有血癊處橫長三寸五分廣一寸肉色紫黯柔軟上下唇肉色紫黯上唇右邊有皮脫處狀如小豆腹肚脹合面則右耳根有血癊處長二寸五分廣一寸色紫柔軟右後肋下後脇上有血癊處色微赤柔軟圍圓三寸五分屍親良女李召史招內昨日渠壻朴尙七忽到渠家曰渠妻月前得病而急於收豆要與同往渠先收田望見崔擎國之木綿田渠妻摘花之狀卽往見之欲與同往豆田則忽地氣塞萬無救生之道故欲爲通訃來到云二十六日夜寧遠校卒輩來言尙七殺妻逃躱故跟捕來到始知渠女之被死於尙七云朴尙七招內厥女常時性道不順含忍以過今二十六日朝飯甚不精炊故責之先往田場刈取小豆望見崔擎國之綿田則渠妻摘取木花躬往責其不然之狀渠妻積月病餘飢餒之中性又峭毒聽叱責之言不勝渠憤自爲投地仍爲氣塞云看證尹召史招內今日晩食後欲摘木綿方向田頭朴尙七之妻崔召史坐於田傍問其來此委折答云與其夫素不相好每有驅逐之意而他無去處將往其母所居德川地少憩于此蹰躊不去故請與共摘尙七忽自田頭而來以爲何不收小豆摘此他人木花云大叱其妻仍執頭後數次曳踢重以擲地仍以膝撞壓其項又爲摶擊頭面厥女仆而無聲其夫忙忙急走故心甚訝之往見則厥女已死云初檢官寧遠前郡守金思羲結辭以爲齒間羃土上唇皮脫觀之當其將死不能忍耐之狀明若觀火眼睛之微突腹部之乾脹沕合於無冤錄壓塞致死條故實因以被壓致死懸錄正犯以朴尙七懸錄覆檢傷處右後肋脇間血癊處色靑紫微硬覆檢官孟山前縣監李毅和結辭實因正犯與初檢同此獄則逞毒出於不意致命在於卽地以言乎㾗損則耳根脇肋之要害也以言乎參證則摘花女伴之目覩也飯炊之欠精豆田之不刈胡大事也捽曳蹴仆之不足加以膝壓而手搏其用意之殘忍下手之獰毒至於此極乃敢以自投氣塞等語游辭漫漶尙今抵賴尤萬萬痛惡請依前訊推期於輸款祥原罪人嚴禾包里毆打張戒龍第九日致死乙卯五月二十八日囚初檢傷處仰面則右肋下微堅紫黯皮損處一處狀如手掌圍廣一尺八寸上面斜長四寸五分下面斜長四寸合面則右脊背皮微損血癊處一處顯有浮氣按摩似有微堅作響之狀圍廣一尺六寸屍親張朋益招內今十八日渠父爲賣牛往南浦場聞市人歸傳渠父頹臥場邊與兩第偕往則渠父不省人事强曰所謂嚴禾包里以牛隻買賣間紹介爲業今日場市以吾牛勒勸許賣於李丙七處以價廉不許則禾包里解其恐喝授牛故牽去一兩步之間禾包里隨後急來擧石打牛又以石打吾之項後簑笠解落精神昏窒仍爲仆地石腋間爲石塊再被打如此重傷云而二十六日終至致命矣嚴禾包里招內張戒龍牛隻渠居間勸賣於李丙七處戒龍不聽勢無奈何手打牛臀使之解去牛見傍牛猜雌掎角之間戒龍爲渠牛所觸仆地云看證李亨必招內場市罷歸諸人爭言張戒龍爲嚴禾包里石塊被打方至危境云嚴大觀招內伊日場邊有喧聒之聲而牛觸人物云故委往其處則張戒龍昏窒頹仆曰吾被打於汝從兄禾包里處云渠聞卽驚㥘往見從兄而言曰今則大事出矣戒龍方在死境吾家一門亡矣仍爲慟哭則從兄答曰戒龍年老又無嫌端吾何毆打實甚訝惑云干連李丙七招內嚴禾包里勸買張戒龍牛而戒龍無許賣之心禾包里擲轡打牛又逐戒龍驅出柳外之狀果爲目擊云初檢官祥原前郡守崔廷岳結辭實因以被打致死懸錄正犯以嚴禾包里懸錄覆檢官中和前府使尹恒儉結辭實因正犯與初檢同此獄則傷在必死之處死於十日之內石打之眞贓可證非一則牛觸之亂招不攻自破生時旣無恩怨則戒龍臨死之鳴何必諱觸而言打死囚惟事抵賴則正犯圖生之供無怪指石而謂牛鐵案已成一死難貸加刑得情依律償命平壤罪人許旭海足搗李永杓翌日致死丙辰四月二十四日囚初檢傷處口眼開齒露兩手微握渾身上下別無傷損屍親李大春招內渠自鹽場還歸渠父母頹臥場邊問其委折則渠母云被打於許旭海處渠父則僅作喉語曰許旭海踢我脊背呼吸難通云翌日致命而渠出野之故不知看證誰某器仗何許而渠父時年六十二歲云正犯許旭海招內李永杓種桑於金珍瞻之地永杓子大春斫伐桑木珍瞻將欲呈訴永杓哀乞殺狗和會後以渠爲譏察略干餘肉委送渠家故今十九日朝渠往言永杓家曰官飭種桑之時及爲斫伐忌我譏察略送狗肉此何道理云還給狗肉而來二十一日聞永杓身死而及於此境云看證李元善招內許旭海爛漫被酒立永杓場邊責喝永杓曰汝以里中老成之人敎子斫桑是何道理云云永杓素患胸痛不能立爭惟事坐罵永杓妻金召史急出挽止面部被踢於旭海氣窒仆地永杓始爲盛氣扶執旭海則旭海足踢永杓之脊背及項頸後仍爲歸去永杓昏倒不省翌日致命云詞連李萬才年七十七所招內渠聞李永杓與許旭海言詰痛臥卽爲往見則症勢方劇問其妻子則只云與許旭海相詰而歸仍到此境云詞連康太永年七十九鄭武彬年七十五所供內渠參契會進往之路李永杓勸坐吸草故暫爲歇息許旭海入來投肉嗔喝永杓渠等素知旭海酗酒善鬪心甚可畏卽往契會處云元善向旭海曰永杓年過六十病旣七朔不善起立與汝言爭之時不得久立坐地相罵汝以年少善鬪之人乘醉一踢肝實內墜豈有外㾗旭海曰汝以傍觀何不挽解乎元善曰汝素酗酒氣健輒使兵刃曾刺淸涼寺僧三朔後回生年前又刺朴存達半年乃甦兇悖可畏故不敢挽執云初檢官平壤庶尹洪樂正結辭以爲永杓老病肌膚廋削血氣衰耗一倒不起翌日致命則老氣易絕外無㾗損眞合法條實因以老人被擣致死懸錄正犯以許旭海懸錄覆檢官甑山縣令李榮大結辭實因正犯與初檢同前道臣金載瓉題辭內仰合全身俱無一處傷損只以法文中老人被擣四字不可遽然斷案咸從府使馳進覆檢云三檢官咸從府使尹範益結辭實因正犯與覆檢同此獄則外無傷損之㾗內無酒食之崇實因似欠的確檢題亦或起疑但永杓之一仆倒地因而致殞捨伊日下手之旭海而誰當其罪無賴健漢使酒乘憤足勢所加六十衰病之人卽地昏窒經宿終殞政合於法文所載老人被搗之條則獄已成矣傷處有無亦不足輕重申加嚴訊期於輸款永柔罪人孟春奉足踢洪處大翌日致死丙辰六月初九日囚初檢傷處仰面則腦膛下心坎上紫黯方圓微硬處一處橫長二寸三分橫廣一寸五分腎囊靑黑浮高腎子縮上不見用溫醋湯罨手按小腹則腎子自下合面諸處如常屍親洪承漢招內今初五日大雨渠兄弟爲慮田堰之潰壞偕往田邊連田人孟春奉來到大聲咆喝曰汝何決水害田乎仍壓渠兄亂打故急往見之則渠兄一聲呼曰踢我腎岸我將死矣急負歸家問其痛處答云春奉打我鼻出血又踢心坎又踢腎岸云仍爲氣窒不省以至殞命云孟春奉招內處大與弟承漢來決堤水故果爲叱辱處大執渠髻亂打於水中渠手脚荒亂但橫臥泥中只用兩足不知足踢何處承漢則稍遠而下手稍歇處大則犯手稍緊而切近於渠故其所足踢自當於處大承漢等舁來處大於渠家故見其勢急知有殺變寧欲自殺而不見果以小鎌自刎云初檢官永柔前縣令金洪運結辭實因以被踢致死懸錄正犯以孟春奉懸錄覆檢官順安前縣令柳光濂結辭實因正犯與初檢同臣題辭心窩腎岸俱是要害必死之處而被踢形症若是狼藉約日會推期於得情而此獄則被傷俱是速死之處致命在經宿之間則不可以屍親外無他干證或疑獄體之未具臥而仰踢足不暇擇渠供之所不得諱心坎腎岸㾗損沕合卽此一段便同承款更加嚴訊期於取服龍岡罪人吉男伊推擠金召史翌日致死丙辰十二月十九日囚初檢傷處右乳比左乳稍高顯有浮氣按之微堅肉色微靑圍圓一尺四寸五分䐉後髮裏有色紫赤血癊處一處圍圓四寸四分屍親朴召史招內同里人鄭安山家兒犢來喂渠太束故渠言於安山使之禁止安山縱妻吉召史詬辱曰如汝淫奔之女何可因幺麼事叱我家夫乎渠不勝憤痛答以汝亦淫女云吉召史之娚吉男伊來到渠家盛氣言曰汝何可以淫奔之辱加於吾妹乎叱辱無所不至渠不爲較爭坐機織布則吉男伊發怒肆惡向渠挽執右臂捽曳下機之際渠母欲爲挽解吉男伊曰此何老嫗以拳打渠母之兇渠母頹仆於壁底精神昏暗不省人事大小便一時流出吉男仍卽出去吉男弟小斤男卽來渠家抱持渠母穩臥房中仍往酒家得來䔉子取汁和眞油灌之吉男伊又爲追來自渠囊中搜出䔉子和汁童便再灌渠母之口渠母氣息奄奄渠向吉男伊一次打頰拔其頭髮則吉男伊始乃溫言曰善爲救護事已至此追悔莫及云十月十六日渠母仍爲致命渠母年今七十六歲今當八十之年爲人被殺卽速償命云初檢官龍岡縣令徐有聞結辭實因以被擠致死懸錄正犯以吉男伊懸錄覆檢官三和府使李溏結辭實因正犯與初檢同此獄則右乳之浮堅後胸之紫黯雖非必死之㾗損的爲推着之明驗而忽地起憤不顧男女之別破機捉臂已極凶頑金女之不量癃殘踉蹌挽解固出至情毒手所及前觸而後磕氣窒於卽地命殞於經宵者尤爲殘酷籍令其意非出必殺考諸律文有因鬪而誤殺傷傍人者各以鬪毆殺傷論之之例吉男伊之依律償命斷不可已更加嚴訊取服○刑曹啓言寧遠朴尙七獄事常漢之因怒毆妻容或有之而炊飯之不精刈豆之不隨可怒之端亦極微細而推擠之不足撞踢之不足至於壓項氣塞殺之乃已揆以人理胡寧忍斯夫婦之倫斁絕極矣殺死之變凶毒甚矣此不償命無以勵風敎而懲惡俗更加嚴訊亟令取服奏御文字何等體重而原案中挾室之挾字誤書俠字付籖中擎國之名倒書國擎殊失審愼之義該道臣推考祥原嚴禾包里事駔儈輩之爭錢鬪毆或不是異事而至於用石塊而打要害則便是殺心也原其本情雖非故殺傷㾗在於必死之處致命不出十日之內則成獄一款無少疑端蓋其行兇適在場市衆中故耳聞目擊不患不多石塊擲打之說亨必謂聞於衆人而丁寧納招柳外驅逐之狀丙七謂自目擊而明白質言且大觀卽是元犯之從弟而不敢隱諱亡家之說痛哭之擧至發於戒龍殞命之前參以詞證亦無可疑元犯納供無一推諉之端故强云牛主之爲渠牛所觸乃至於死此實窘遁不成之說也角尖所觸在骨必碎在肉必穴今此檢㾗初不髣髴於觸傷種種形症明是石塊之撞着渠雖喙長三尺焉敢爲游辭漫漶之計乎依前訊推期於取服平壤許旭海獄事凡致死之因得其實然後乃可具獄而此獄則檢至三遭驗無一㾗不得不以無㾗死之老人被擣條强覓實因而老人氣本如線被人所築卽刻氣絕故所以死而無㾗也以證招觀之脊背之踢頸項之築卽死有餘㾗必狼籍而永杓之死在於鬧場後經一夜過半日之後而及其檢驗遍身上下無一點疑似之㾗此曷故也營邑之論靡不起疑而竟至成獄者成彩元善輩之明白立證一直無異辭故也辭證反勝於實因在獄體未免倒置且旭海常時行事已多可殺之罪前後狀牒無不論列則其積失人心據此可知一人檢庭衆招齊發至於數人之挺身立隻甘心不變者煞異於凡獄證招者之例套此安知不爲起疑之一端乎此獄旣出於營下邑而當初鬧端在於六十人契會之日則除非元善輩兩人耳聞目覩不患無人更令道臣申加廉査論理狀聞後稟處永柔孟春奉獄事農夫爭水事端起於微細强者凌弱殺變出於田畔春奉引鎌自刎之擧先在於處大舁來未絕之前則必至償命渠亦自知及夫開檢也心坎腎岸俱係必死之處微硬靑黑明是必死之症且渠招中橫臥泥中只用兩足故不擇緊歇近則踢之云爾則不問看證之有無已成此獄之斷案更加訊推期於取服龍岡吉男伊獄事手犯老婆不過移怒之擧變出經夜斷無推諉之處檢錄中乳部之微堅浮氣䐉後之髮裏紫色以傷㾗論之在少壯未必因此而不多日必死而近八耋女人性則褊急氣則綿綴猝被前擠而後推一遭僵倒尿屎俱下昏窒不省竟至經日而殞命吉男之愧悔救療渠亦自知其罪犯之難赦則及此獄成之後償命之律鳥可得逭請依前訊推使之取服敎曰本道所謂錄啓五案邑狀營題以至完決之啓語多欠精的徒費筆札及見卿等之回啓悤卒草率大非明覈之義卿等之當暑埋頭誠苦則苦矣獨不念諸囚之宛轉桎梏之冤菀乎不得不措辭判下勞逸之倒置豈不萬萬寒心道伯及卿等問備事當在下款姑置之該道諸査官等爲先削仕六朔事分付吏曹未錄啓四度完決與決放間卽爲決折以其形止狀聞事爲先嚴飭道臣所謂寧遠之朴尙七爲名漢之獄常漢之於其妻少拂已意則毆之打之自是例習諺云打妻必打緩處蓋打之所以逞其憤緩處所以慮其死之謂炊飯不精家人之小過刈荳不隨慍女之常態有何絕可痛必可殺之罪而擠之撞之又從而壓之不移時斷送性命及其死也敢以因病瞞妻母性惡告檢庭毫無悔悟愍惻之意於行凶之後者豈不凶慝之甚者乎大抵夫爲妻綱也故無心之事可原之情不必以妻之死償夫之命前此似此之獄始督而終弛者約爲五十餘案之多至於尙七則凶慝無比取服置法爲礪俗敦風之端豈容他說於其間哉嚴飭推官各別嚴訊期於得情凶慝自凶慝獄理自獄理卿等曾不從此說出只將字劃傍邊之誤寫詞連人名之倒書▣▣請問備得無近於察細而遺大乎初覆檢仰合面許多傷處之血癊靑黯無不備具亦無不柔軟右後肋脇到覆檢始爲微硬此何足爲致命傷之證案凶身行右物毆打故屍首之仰面執左邊損合面執右邊損皆言其勢之順也崔女檢帳則合面之右耳根右後肋不違法文而仰面之頰腮也頷頦也唇邊也俱在右邊抑何委折傷處之全柔軟一微硬足可以實因之懸以被壓睛腹之引以爲證當之而仰面三處之右邊損何不起疑以其耳根後肋則重而頰腮頷頦唇邊則輕歟頰腮唇邊固輕矣頷頦獨不與耳根後肋俱在要害處乎此皆闊略用拖泥之法果在於何許法文卿等及道伯爲先從重推考以此文案還下送道伯査官等做錯委折一一使之首實竝與該案更爲錄啓事分付所謂祥原之嚴禾色里爲名漢之獄牛以角觸人以石打人畜角石之間傷㾗之區別不難且大觀之爲從弟於禾色里者亦不得隱諱而亨必之耳聞丙七之目擊俱不啻丁寧則詞證亦不可謂不備矣禾包里之游辭遁說不足爲傾信之端嘗按無冤錄有曰牛觸傷處多在於兩肋之下半又曰牛佚而奔避不及則受傷多在脊背今此張戒龍致命傷之執定適在於右肋下右脊上或者牛角先觸於右脊上而忽地驚楚翻身回顧之際再觸於右肋下乎設令禾包里不以石犯其手勢打牛奔佚便致角觸則戒龍之死死於禾包里固無挺刃之有差此與大明律乘馬去轡條不當比論且莫曰角觸則卽地破碎石打則只結血癊無論角觸石打亦自有緊歇緩急之類萬不同何可執一而爲言禾包里之常時行身雖曰擰悍目下獄體但當以目下事情論又何必洗瘢成疵乎朝家雖不欲斷之以非人打伊牛觸而疑端旣合商量法文不無依據求生於必死之中政在此等處惜乎卿等之闔眼看而道伯査官事尤爲駭然一體還下送使之星火更査狀聞俾無當暑滯獄之弊萬一遲滯査官推官等爲先先罷後拿該道臣自本曹草記勘罪以爲振頹典之一助所謂平壤之許旭海爲名漢之獄老人被擣死載在無冤錄援此而懸錄不可謂不然且無屍體不檢驗而只因詞證成獄者亦多有其例則獄體倒置云云卿等之言何其太昧例乎不讀律之害爲卿等惜之堂堂司寇之回啓若此蕞爾一縣之蔭倅武倅等爲査官不善按査之是非得失何足云乎殺獄之無㾗損者壓塞死驚諕死之屬不一其端而此猶有血出便汚目膯口開之可按爲證至於老人被擣死竝與此而無之將於何憑考決定乎此或爲前致三檢官一道臣之疑而後又起卿等之疑者也大抵以旭海之年少氣健挾平日拔劍之伎倆乘伊時契酒之酩酊始起乾餱之忿轉至毒手之逞旣傷其妻又蹴其夫而老病欲死之永杓當其鋒銳昏倒委地翌日致命則營邑之不欲以屍帳之無㾗損遽貸旭海之償命者不是異事而殺獄干證之類旣知其曰毆曰踢之最無弊則孰肯乘危冒險而剌口公言又況旭海厚失人心至有諸人之挺身立證則設令更査不過問於此等輩而已似無別般事情之鉤得然治獄之法無疑中猶且起疑況諸疑之所在無如此獄者乎此獄搗殺六十二歲老漢之獄而所謂詞連諸囚非七十五歲之漢則卽七十七歲之漢又非七十七歲之漢則是七十九歲之漢也老漢死而衆老漢爲詞證而無非六十七十八十之類老漢死後以老漢證老漢獄體太欠嚴明疑端之外駭然甚矣嚴飭道臣爲先廉探招供外事情仍又親執按査務盡精詳亦卽指一狀聞又或如前推官等罷拿査官等同律事分付所謂永柔之孟春奉爲名漢之獄以速死之㾗當速死之處纔經一宵便卽致命引鎌自刎旣在於處大未絕之前則犯手發明何益於獄事已成之後乎如法償命更無可議勢將依前嚴訊以取服爲期之外豈有他語而速死處必死處雖曰同是成獄而法文之區別遠近日子段落不啻分明則道臣之題辭曰必死跋語曰速死自歸矛盾道臣之昧於律文如此道內重囚之枉死非辜可慮此等處不可寬恕當該道臣令政院捧現告付之廟堂以爲入啓勘罪之地卿等之議讞亦惟曰必死處未免失之照管卿等爲先越俸一等不能提醒之首律官令京兆尹拿致嚴問捧招論理啓聞所謂龍岡之吉男伊爲名漢之獄箕伯事豈不駭然乎該道五度錄啓無非老漢死之獄而此獄亦然大抵老少男女義分逈異吉男伊以年少男人徒知爲妺之心敢生移怒之計毆辱之爭端雖在於朴女揮斥之手勢傍及於金婆至令近八耋之人便液俱下翌日致命其在別男女嚴老少之政不可以惡意之不屬當者傷㾗之適在右乳有所參怒而起疑也明矣然道啓中初引誤殺傷傍人之律而忽又反以鬪毆殺傷之論結之以至於錄啓旣錄啓之後卿等之執奏者法而已朝家之判下者法而已爲先更令道臣嚴飭該倅處未盡究問條件速卽詳覈逐一究竟報來後狀聞事分付今下五度判付之酬應於如此無前之炎熟而不自知疲不敢暇逸者誠以死囚之案不可不嚴敬人命之關不可不審愼也凡今爲方伯守宰之臣者如或憚暑而生倦困之思按例推問泛忽査詰則吏民可欺獨不愧屋漏乎更令以不愧衾不愧影不愧餐常着腦中承命擧行之事能有實效則豈不爲公私之益而存愛之及人其推廣之觸類著現豈止目下閱囚之一事乎毋曰迂談須各書紳銘念事亦爲措辭嚴飭專撥行會